
A tőzsdei árfolyam, és ami mögötte áll

Kulcsszavak: technikai;elemzés;tőzsde;indikátor;trend
A fundamentális elemzés mellett az elmúlt 10-20 évben egyre nagyobb népszerűségnek örvend a kereskedők körében az árfolyamok grafikonjainak vizsgálata alapján történő kereskedés, nevezetesen a technikai elemzés. A vállalatok pénzügyi beszámolói, jelentései olyan információkat hordoznak, melyek egy korábbi időszakra vonatkoznak. A technikai elemzés egyik alapfelvetése, hogy minden hír azonnal beépül az árfolyamba, így mire azok napvilágot látnak már „régiek” ahhoz, hogy segítségünkre legyenek a kereskedési döntéshozatalban. Erre a problémára hívatott megoldást adni a technikai analízis, mely másik kettő alapfeltevésében kimondja, hogy az árak trendszerűen mozognak, és a történelem ismétli önmagát. A sikeres kereskedés, és a megfelelő instrumentumok kiválasztásának kulcsa, az emberi viselkedés előrejelzése a múltbéli reakcióik alapján. Hasonló körülmények között az emberek hasonlóan reagálnak. Ezekből a törvényszerűségekből kiindulva születtek meg a különböző minták, alakzatok és indikátorok. Eszköztárának gyakorlati alkalmazása meglehetősen szubjektív, így tudományos körökben rendkívül vitatott életképessége, brókerek tömege viszont egyértelműen teszi le a voksát mellette és használja azt nap, mint nap. Az alakzatok és az indikátorok alkalmazhatóak az összes instrumentumon, bármilyen időtávra. Dolgozatunkban a technikai elemzés legnépszerűbb módszereit vizsgáljuk az elmúlt év árfolyamainak segítségével, egy szimulált kereskedés útján kutatva, hogy vajon mennyire lettünk volna nyereségesek vagy veszteségesek, ha a tőzsdei elemzés ezen ágát választjuk kereskedésünkhöz.



